නගර සභාවේ ස්වාධීන ක්‍රියාකලාපයට බලපෑම් කිරීම සම්බන්ධයෙන් ඉදිරියේදී ගතහැකි උපරිම පියවර ගන්නා බව අත්අඩංගුවට ගෙන ඇප මත මුදාහැරුණු යාපනය මහනගර සභාවේ නගරාධිපති විශ්වලිංගම් මනිවන්නන් පවසනවා.ඔහු මේ බව කියා සිටියේ ඇප මත මුදාහැරීමෙන් අනතුරුව ඊයේ මාධ්‍ය වෙත අදහස් පළ කරමින්.අත්අඩංගුවට ගත් නගරාධිපති විශ්වලිංගම් මනිවන්නන් ඊයේ රාත්‍රියේ යාපනය මහේස්ත්‍රාත්වරයා වෙත ඉදිරිපත් කිරීමෙන් අනතුරුව ඇප මත මුදා හැරුණා.රුපියල් ලක්ෂ 2ක ශරීර ඇප මත සැකකරු මුදා හැරීමට නියෝග කල අධිකරණය නඩුව යළි ජූනි 26 වනදා කැඳවීමටයි නියෝග කළේ.යාපනය නගරයේ විශේෂ රාජකාරී සඳහා විශේෂ ඒකකයක් පිහිටුවා එහි පුද්ගලයින් පස් දෙනෙකුට නිල ඇඳුම ලෙස භාවිතා කිරීමට යුද සමයේදී එල්.ටී.ටී.ඊ. පොලිසිය භාවිත කළ ඇඳුමට සමාන නිල ඇඳුමක් ලබාදුන් බව කියන සිද්ධියක් සම්බන්ධයෙන් නගරාධිපතිවරයාව පසුගියදා අත්අඩංගුවට ගනු ලැබුවා.ඒ ත්‍රස්ත විමර්ශන කොට්ඨාශය මගින්.